Source: https://www.szcoportal.sk/33/komentar-k-zp-225-zodpovednost-za-skodu-uniqueidmRRWSbk196FPkyDafLfWAC8laH3xR2zeNqtGk_uLy2fkiQPcVDPClQ/
Timestamp: 2018-08-21 20:14:42+00:00
Document Index: 8014243

Matched Legal Cases: ['§ 225', '§ 225', '§ 225', '§ 225', '§ 225', '§ 182', '§ 182', '§ 185', '§ 225', '§ 225', '§ 220', '§ 192', '§ 220', '§ 185', '§ 225', '§ 225', '§ 182', '§ 11', '§ 185', '§ 191']

Komentár k ZP § 225 Zodpovednosť za škodu | SZČO online
Komentár k ZP § 225 Zodpovednosť za škodu
11.4.2018, JUDr. et Mgr. Jozef Toman, PhD. , Zdroj: Verlag Dashöfer
10.1.3 Komentár k ZP § 225 Zodpovednosť za škodu
K ods. 1: [Zodpovednosť za škodu zamestnanca]
§ 225 ods. 1 upravuje zodpovednosť za škodu zamestnanca. Zamestnanec zodpovedá za škodu spôsobenú zavineným porušením povinností pri výkone práce alebo v priamej súvislosti s ním ako zamestnanec v pracovnom pomere. To znamená, že sa tu uplatnia rovnaké pravidlá ako v ôsmej časti Zákonníka práce (ako aj rovnaké predpoklady zodpovednosti). Podľa druhej vety § 225 ods. 1„náhrada škody spôsobená z nedbanlivosti nesmie presiahnuť tretinu skutočnej škody a nesmie byť vyššia ako tretina odmeny dohodnutej za vykonanie tejto práce okrem prípadov podľa § 182 až 185.” Odkazuje sa tu na použitie§ 182 a § 185 a ich zásad.
K ods. 2: [Zodpovednosť za škodu zamestnávateľa]
§ 225 ods. 2 upravuje zodpovednosť za škodu zamestnávateľa. Podľa § 225 ods. 2 zamestnávateľ zodpovedá zamestnancovi za škodu, ktorú utrpel pri výkone práce podľa uzatvorenej dohody alebo v priamej súvislosti s ním (§ 220), rovnako ako zamestnancom v pracovnom pomere. Ide tu o odkaz na aplikáciu §§ 192-219 na zamestnancov vykonávajúcich prácu na základe dohôd (t.j. aj rovnaké predpoklady zodpovednosti za škodu). § 220 sa použije v oboch prípadoch.
Zamestnanec na dohodu o pracovnej činnosti prevzal vysávač (pracovný prostriedok) na písomné potvrdenie podľa § 185. Došlo k odcudzeniu vysávača. Aké má možnosti zamestnávateľ?
§ 225 odkazuje v otázkach zodpovednosti za škodu (s výnimkou niektorých osobitných pravidiel, ktoré sú v § 225) na ustanovenia o zodpovednosti za škodu v ôsmej časti Zákonníka práce. Zamestnávateľ teda so zamestnancom na niektorú z dohôd o prácach vykonávaných mimo pracovného pomeru môže uzatvoriť aj dohodu o hmotnej zodpovednosti podľa § 182 (avšak musí rešpektovať podmienku veku osoby – viď. § 11 ods. 3), ako aj zveriť zamestnancovi predmet na písomné potvrdenie podľa § 185 (tu sa veková hranica neustanovuje).
Ak dôjde k strate zvereného predmetu, zamestnávateľ postupuje rovnako ako pri pracovnom pomere. Podľa § 191 sa rozhodne, či bude požadovať náhradu škodu. Škodu vyčísli a prerokuje so zamestnancom. Zamestnanec nemusí škodu, resp. jej výšku uznať. V tomto prípade sa však vychádza z prezumpcie zavinenia zamestnanca, a teda v prípadnom súdnom spore musí zamestnanec preukázať, že škodu spôsobil niektorý iný zamestnanec, iná osoba alebo je založená zodpovednosť zamestnávateľa – napr. zamestnanec v čase obeda nemohol vykonávať dohľad na týmto predmetom, pretože ho nemal, kde odložiť…